Ríkisútvarpið vill fara á svig við lög með pukri sínu um hverjir sækja um stöðu útvarpsstjóra . Nú ber svo við að Brynjar stendur með RUV í því en Helga Vala segir að með þessu sé farið á svig við lög . Svo virðist sem Ríkisútvarpið vilji fara á svig við lög með pukri sínu um hverjir sækja um stöðu útvarpsstjóra . „ Í upplýsingalögum er skýrt tekið fram að veita skuli upplýsingar um nöfn þeirra sem sækja um störf og því sé ég ekki að stjórn ríkisútvarpsins hafi heimild til að birta ekki lista umsækjenda um stöðu útvarpsstjóra , “ segir Helga Vala Helgadóttir lögfræðingur og þingmaður . Eins og fram hefur komið er staða útvarpsstjóra laus til umsóknar . Umsóknarfrestur rennur út á mánudaginn . Vísir hefur sent stjórn Ríkisútvarpsins fyrirspurn þar sem þess er óskað að listi yfir umsækjendur verði birtur . Með vísan í upplýsingalög og lög um Ríkisútvarpið ohf . Í frétt á vef Ríkisútvarpsins sjálfs sagði af því í gær og vitnað í Kára Jónasson , formann stjórnar , að sá listi yrði ekki gerður opinber . Kári lét þess getið að þetta væri samkvæmt ráðum frá ráðningarskrifstofu Capacent . Helga Vala segir að þetta fái ekki staðist . „ Samkvæmt lögum um ríkisútvarpið þá gilda upplýsingalög um starfsemi þess , en rík ástæða var fyrir því og um það fjallað í greinargerð með frumvarpinu . Ástæðan er sú að þessu opinbera hlutafélagi er ætlað að veita útvarpsþjónustu í almannaþágu . Því var tekin ákvörðun um að hafa þetta ákvæði um upplýsingalög sérstaklega inni í þessu tilviki , en ekki öllum opinberum hlutafélögum . “ Brynjar Níelsson , þingmaður Sjálfstæðisflokksins , gerði þetta mál að umfjöllunarefni á þinginu í gær , sagði vissulega skjóta skökku við að fjölmiðill sem hafi verið upptekinn af gagnsæi væri það ekki þegar hann sjálfur væri undir . En Brynjar sagðist þó sammála stjórn Ríkisútvarpsins að mikilvægara væri að hæfir umsækjendur fáist í slík störf en að vera samkvæmur sjálfum sér . Samkvæmt þessu eignaðist Ríkisútvarpið óvæntan bandamann í því að vilja fara á svig við lög í Brynjari sem er fyrrverandi formaður Lögmannafélags Íslands . Helsti samkvæmisleikurinn nú er að spá í hver verður næsti útvarpsstjóri .